Troels Christensen (V), 2010-04-22:
Jeg vil godt starte med at sige, at vi i Venstre synes, det er rigtig godt, at vi i dag får lejlighed til at komme rundt omkring udfordringerne på kulturens område.
Vi har som bekendt fået en ny minister – ikke ny som minister, men ny som kulturminister – og så er der jo nok rigtig god fornuft i, at vi kigger på kulturen, selv om det ikke er så længe siden, vi har haft sådan en forespørgsel.
Men vi har fået en ny mand for bordenden, og velkommen til, vi glæder os til samarbejdet.
Ministeren var inde på det globale perspektiv, og der vil jeg sige, at jeg i hvert fald i forbindelse med Kulturudvalgets tur til USA mødte det og følte på min egen krop – altså fik anskueliggjort – hvor vigtigt det er, at kunstnere møder andre og kommer ud og får nye netværk, som de kan få udviklet sig selv og deres kunst i.
Den tur, vi havde til New York, var meget, meget opløftende, hvad angår hele det internationale samarbejde.
Selve kulturudvekslingen med udlandet har jo stor betydning for dansk kunst og kultur, ikke alene i den traditionelle forstand, at dansk kunst og kultur dermed skal markedsføres i udlandet, men også i endnu højere grad, fordi danske kunstnere og dermed dansk kunst udvikler sig i mødet med kunst og kunstnere fra andre lande.
Det gælder også de kunstneriske uddannelser, som er sikret udlandsstipendieordninger til nye studieophold og til eventuelle studieafgifter.
I det hele taget skal vores kunstnerspirer have optimale betingelser for at uddanne sig, så de kan komme ud på eliteuddannelserne rundtomkring i verden.
Men i en mere og mere global verden er det jo nok så vigtigt, at vi værner om vores identitet, om vores sprog, om vores kulturarv – hvem vi er, hvor vi kommer fra, og hvad der binder os sammen som land, som nation.
I den kontekst er vi i Venstre meget tilfredse med, at regeringen her barsler med en sprogpolitisk indsats både i forhold til skolerne og i forhold til de videregående uddannelser.
Kendskabet til kulturarven er hver generations bro mellem det forgangne og det fremtidige.
I hele verden bestræber man sig på at beskytte og derved bevare de enkelte landes kulturarv og spor efter menneskelige aktiviteter.
Det er godt, og det er vigtigt.
I Danmark har vi en snart 10 år gammel finansieringsmodel for arkæologiske undersøgelser, og i den forbindelse vil jeg godt have lov at gøre opmærksom på, at vi i Venstre gerne ser, at vi får justeret lidt på de knapper.
Vi er meget enige i, at det er vigtigt, at vi fastholder skadevolderprincippet, men vi har altså set, hvordan entreprenører standser deres arbejde, fordi det er for dyrt at komme i gang med de arkæologiske undersøgelser.
Digitaliseringen banker på døren overalt.
Digitaliseringen giver den enkelte bruger hidtil uanede nye muligheder, men samtidig også en række udfordringer.
Mulighederne er åbenlyse: Du bestemmer selv, hvor og hvornår du ønsker viden osv., men hvad med vederlagene til de udøvende kunstnere – digtere, musikere, skuespillere – som før havde deres indtægt ved, at den var forbundet med distribution af materielle produkter?
Samtidig skal vi sikre, at digitaliseringen bliver en integreret og permanent del af dagligdagen, af virksomheden i vores kulturinstitutioner, så de kan komme til at fungere i en digital tid.
Man skal konstant fokusere på digitaliseringen.
Brugerne skal kunne forvente et varierende repræsentativt digitalt tilbud fra de institutioner, som er relevante for dem – ikke fra den ene dag til den anden, men vi skal videre på det område nu.
I Venstre mener vi også, det er vigtigt, at alle har mulighed for at deltage aktivt i kulturlivet rundtomkring i hele landet.
Og vi har været inde på det tidligere: Det er altså kulturaftalerne med kommunerne, der er hjørnestenene; det er den måde, vi skal binde forpligtende samarbejder op på, så vi får den sidste tredjedel, ikkebrugerne, med på det her felt.
Det er der rigtig god mening i.
Til sidst vil jeg lige komme ind på udfordringerne på idrætsområdet.
Og vi ser meget frem til, at de erfaringer, vi har fået fra Breddeidrætskommissionen – de anbefalinger, som er kommet ud at arbejde i de her eksempelkommuner – kan blive spredt ud over hele landet.
Det vil vi følge tæt i Venstre, og vi glæder os til at se resultaterne af det.
Til sidst vil jeg læse det forslag til vedtagelse op, som Venstre, Konservative, Dansk Folkeparti og Liberal Alliance står bag:
Forslag til vedtagelse »Folketinget påskønner, at der fortsat arbejdes for gode betingelser for kunsten og kulturen i Danmark, og at der gøres en stor indsats for kunsten, kulturen, kulturarven, ytrings- og informationsfriheden og idrætten gennem bl.a. de etablerede kommunale og statslige støtteordninger, og at kvalitetsbegrebet er centralt for kunststøtten.
Folketinget anerkender, at der fortsat arbejdes for at sikre et frit og aktivt kulturliv og et mangfoldigt kulturudbud, der er tilgængeligt for alle.
Folketinget hilser det endvidere velkommen, at der arbejdes for – at sikre, at globaliseringen og digitaliseringen imødegås aktivt samt målrettet satse på kvalitet i kulturen og medierne, – at bevare dansk kulturarv og identitet og samarbejde internationalt om bevarelse af den globale kulturarv
, – at fortsætte den sprogpolitiske indsats og iværksætte en kampagne for det danske sprog, – at fremlægge en idrætspolitisk strategi, som skal skabe rammerne for en fortsat udvikling af idrætten og – at øge indsatsen for børns og unges møde med kulturen.«